**Ομιλία Προέδρου ΔΗΣΥ κ. Αννίτας Δημητρίου - Ινστιτούτο Γλαύκος Κληρίδης**

**«Η Κύπρος στο Schengen – Προοπτικές και Προκλήσεις»**

Αξιότιμε κ. Υπουργέ

Βουλευτές, βουλεύττριες

Πρόεδρε και Μέλη του Ινστιτούτου

Αγαπητοί καλεσμένοι / καλεσμένες

Κυρίες και κύριοι

Φίλες και φίλοι

Σε έναν κόσμο όπου η έννοια της συνεργασίας, της ελευθερίας, της ενότητας αποτελεί θεμέλιο λίθο της ευρωπαϊκής ιδέας, η Ζώνη Σένγκεν δεν είναι απλώς ένας γεωγραφικός όρος, είναι σύμβολο εμπιστοσύνης και κοινής πορείας. Η Κύπρος, ως μέλος της ευρωπαϊκής οικογένειας, έχει κάθε λόγο να προσβλέπει σε αυτό το επόμενο, ουσιαστικό βήμα ενοποίησης. Και φαίνεται ότι μετά από 21 χρόνια, έχει έρθει το πλήρωμα του χρόνου.

Με ιδιαίτερη χαρά σας καλωσορίζω στη σημερινή εκδήλωση. Πρόκειται για μια εξαιρετικά σημαντική πρωτοβουλία του Ινστιτούτου Γλαύκος Κληρίδης, όπου έχουμε την ευκαιρία να συζητήσουμε ένα ζήτημα ζωτικής σημασίας για το ευρωπαϊκό μέλλον της πατρίδας μας: την ένταξη της Κύπρου στη Ζώνη Σένγκεν και τις προοπτικές και προκλήσεις που αυτή συνεπάγεται.

Αξίζουν θερμά συγχαρητήρια στον Πρόεδρο του Ινστιτούτου, κ. Χάρη Γεωργιάδη, για τη διοργάνωση της σημερινής εκδήλωσης, καθώς και σε όλα τα μέλη του Διοικητικού Συμβουλίου για την πολύτιμη συμβολή τους. Ένα μεγάλο ευχαριστώ επίσης στους διακεκριμένους ομιλητές που θα μας μεταδώσουν την εμπειρία και τις γνώσεις τους, ορισμένοι μάλιστα προερχόμενοι από διαφορετικούς πολιτικούς χώρους, αλλά ενωμένοι στον κοινό μας στόχο μιας ευρωπαϊκής, ενωμένης και ευημερούσας Κύπρου.

Θα ήθελα, λοιπόν, να κάνω μια ιδιαίτερη αναφορά στους σημερινούς εκλεκτούς ομιλητές μας: στον Υπουργό Εξωτερικών, κ. Κωνσταντίνο Κόμπο, στον Πρόεδρο της Κοινοβουλευτικής Επιτροπής Εσωτερικών, κ. Αρίστο Δαμιανού, στην Πρόεδρο της Κοινοβουλευτικής Επιτροπής Οικονομικών και Προϋπολογισμού, κ. Χριστιάνα Ερωτοκρίτου, στον Επικεφαλής της Αντιπροσωπείας της Ευρωπαϊκής Επιτροπής στην Κύπρο, κ. Νικόλαο Ίσαρη, στον Πρόεδρο του ΚΕΒΕ, κ. Σταύρο Σταύρου, στον Πρόεδρο του Invest Cyprus, κ. Ευγένιο Ευγενίου, καθώς και στον Πρόεδρο του ‘Tech Island’, κ. Βαλεντίνο Πολυκάρπου. Και, βεβαίως, δεν θα μπορούσα να μην ευχαριστήσω ιδιαίτερα τον αγαπητό φίλο, Πρόεδρο του Ινστιτούτου «Γλαύκος Κληρίδης», κ. Χάρη Γεωργιάδη, για τη συνεχή και ουσιαστική του συμβολή στην προώθηση του δημοσίου διαλόγου με τεκμηρίωση και ευθύνη.

Η παρουσία όλων σας σήμερα - καταξιωμένων επαγγελματιών, θεσμικών εκπροσώπων και ανθρώπων με βαθιά γνώση και εμπειρία στον τομέα σας, αναδεικνύει έμπρακτα τη σημασία της συνεργασίας κράτους, κοινωνίας και οικονομίας. Υπογραμμίζει τη δύναμη της σύμπλευσης, όταν μας καθοδηγεί ο ίδιος στόχος: να προχωρήσει η Κύπρος μπροστά, ενωμένη, ευρωπαϊκή και ισχυρή.

Σας ευχαριστώ λοιπόν θερμά για την παρουσία σας και την ενεργό συμμετοχή σας στη σημερινή ουσιαστική και γόνιμη συζήτηση, όπως και όλο το εκλεκτό μας ακροατήριο, που αποτελείται, μεταξύ άλλων, από καταξιωμένα στελέχη του ιδιωτικού και του δημόσιου τομέα.

Φίλες και φίλοι

Η Ζώνη Σένγκεν δεν είναι μια τεχνική λεπτομέρεια. Δεν είναι ένας γεωγραφικός όρος. Είναι μια από τις πιο ουσιαστικές κατακτήσεις της Ευρωπαϊκής Ένωσης. Είναι το σύμβολο της ελευθερίας, της εμπιστοσύνης και της ενότητας που πρέπει να χαρακτηρίζουν την ευρωπαϊκή μας ταυτότητα. Και η Κύπρος, δεν μπορεί να μείνει απ’ έξω.

Η κατάργηση των εσωτερικών συνόρων δεν είναι πολυτέλεια. Είναι η καθημερινότητα για εκατομμύρια Ευρωπαίους. Είναι αυτό που επιτρέπει στους λαούς της Ευρώπης να ζουν, να εργάζονται, να ταξιδεύουν, να συνδέονται. Και η Κύπρος έχει κάθε δικαίωμα - αλλά και κάθε υποχρέωση - να είναι μέρος αυτής της πραγματικότητας. Επομένως, η ένταξη μας στη ζώνη Σένγκεν δεν είναι απλώς ένα ακόμη ευρωπαϊκό βήμα. Είναι μια στρατηγική επιλογή. Και αυτή η επιλογή έχει συγκεκριμένα και χειροπιαστά οφέλη:

Πρώτον, για την ελεύθερη διακίνηση και τον τουρισμό. Με την ένταξη στη Ζώνη Σένγκεν, οι Κύπριοι πολίτες θα μπορούν να ταξιδεύουν στην υπόλοιπη Ευρώπη χωρίς καθυστερήσεις και ελέγχους. Και οι Ευρωπαίοι που έρχονται στην Κύπρο για δουλειά, για διακοπές, για να επενδύσουν, θα έχουν πιο εύκολη πρόσβαση. Ακόμα και επισκέπτες από τρίτες χώρες με θεώρηση Σένγκεν θα μπορούν να έρθουν στην Κύπρο χωρίς επιπλέον διαδικασίες. Αυτό σημαίνει έναν ενδεχομένως πιο ισχυρό τουρισμό, μεγαλύτερη κινητικότητα, αλλά και καλύτερη εικόνα της χώρας μας στην ευρωπαϊκή αγορά.

Δεύτερον, για τις επενδύσεις και την ανάπτυξη. Η Κύπρος πρέπει να είναι ελκυστική. Και η συμμετοχή στη Ζώνη Σένγκεν στέλνει ένα καθαρό μήνυμα: είμαστε αξιόπιστοι, σταθεροί, έτοιμοι. Όταν ένας επενδυτής ξέρει ότι η Κύπρος ανήκει πλήρως στον ευρωπαϊκό χώρο, χωρίς εμπόδια στη μετακίνηση, χωρίς γραφειοκρατικές καθυστερήσεις, θα επιλέγει πιο εύκολα να δραστηριοποιηθεί εδώ. Το ίδιο ισχύει για επιχειρήσεις, για διασυνοριακές συνεργασίες, για την καθημερινότητα όσων δημιουργούν πλούτο στη χώρα.

Και τρίτον, για την ασφάλεια. Η Ζώνη Σένγκεν δεν είναι μόνο ταξίδια χωρίς διαβατήριο. Είναι και συνεργασία. Είναι ανταλλαγή πληροφοριών. Είναι ένας ενιαίος μηχανισμός πρόληψης και αντιμετώπισης απειλών. Η Κύπρος ήδη συμμετέχει στο Σύστημα Πληροφοριών Σένγκεν, όμως η πλήρης ένταξη θα μας επιτρέψει να έχουμε περαιτέρω πρόσβαση και να συντονιστούμε ακόμη καλύτερα με τις υπόλοιπες ευρωπαϊκές αρχές - για την τρομοκρατία, για το οργανωμένο έγκλημα, για τις μεταναστευτικές ροές. Σε μια εποχή αστάθειας, δεν έχουμε την πολυτέλεια να μην συμμετέχουμε πλήρως στα ευρωπαϊκά εργαλεία ασφάλειας.

Συνεπώς, φίλες και φίλοι, το διακύβευμα είναι καθαρό: Η ένταξη της Κύπρου στη Ζώνη Σένγκεν δεν είναι τεχνικό ζήτημα. Είναι πολιτική απόφαση. Είναι απόφαση για το πού ανήκει η Κύπρος, με ποιους θέλει να συμπορεύεται, ποιο μέλλον διεκδικεί για τους πολίτες της. Και η απάντηση είναι μία: Η Κύπρος ανήκει στον σκληρό πυρήνα της Ευρώπης. Εκεί που λαμβάνονται οι αποφάσεις. Εκεί που υπάρχει αξιοπιστία, ασφάλεια και προοπτική. Και η ένταξη στη ζώνη Σένγκεν είναι το επόμενο μεγάλο βήμα για να το αποδείξουμε στην πράξη.

Πού βρισκόμαστε, λοιπόν, σήμερα όσον αφορά την πορεία ένταξης μας; Η Κύπρος ήδη συμμετέχει σε ορισμένες πτυχές της συνεργασίας Σένγκεν, όμως οι εσωτερικοί συνοριακοί έλεγχοι στο νησί μας δεν έχουν ακόμη καταργηθεί​. Η χώρα μας έχει δηλώσει επίσημα την ετοιμότητα της να εφαρμόσει το σύνολο του κεκτημένου Σένγκεν και έκτοτε βρίσκεται σε διαδικασία αξιολόγησης από τις αρμόδιες ευρωπαϊκές αρχές. Ήδη έχει σημειωθεί σημαντική πρόοδος: έχουν πραγματοποιηθεί επιτόπιες αξιολογήσεις και έλεγχοι σε τομείς όπως η προστασία δεδομένων, η διαχείριση συνόρων, η έκδοση θεωρήσεων και η αστυνομική συνεργασία. Πλέον βρισκόμαστε στο στάδιο της υλοποίησης των τεχνικών προαπαιτουμένων.

Είναι όμως ιδιαίτερα σημαντικό πως πλέον υπάρχει ένας σαφής στόχος και συγκεκριμένο χρονοδιάγραμμα. Η κυβέρνηση έχει δεσμευτεί να ολοκληρώσει όλα τα τεχνικά κριτήρια μέχρι το τέλος του 2025. Και από πλευράς μας, ο Δημοκρατικός Συναγερμός, δηλώνει τη μέγιστη ετοιμότητα αλλά και τη βούληση του να στηρίξει ενεργά αυτή την εθνική προσπάθεια - τόσο στο εσωτερικό της χώρας, όσο και σε όλα τα ευρωπαϊκά fora στα οποία συμμετέχουμε. Ιδιαίτερα μέσα από τη μεγάλη πολιτική μας οικογένεια, το Ευρωπαϊκό Λαϊκό Κόμμα, αφού για την τελική ένταξη της χώρας μας στη ζώνη Σέγκεν απαιτείται ομοφωνία όλων των κρατών-μελών του Σένγκεν.

**Φίλες και φίλοι,**

Γνωρίζουμε, βεβαίως, πως η περίπτωση της Κύπρου συνοδεύεται από ορισμένες ιδιαίτερες προκλήσεις. Και οφείλουμε να τις αντιμετωπίσουμε με νηφαλιότητα, υπευθυνότητα και κυρίως με πολιτική βούληση. Η πατρίδα μας παραμένει ημικατεχόμενη από το 1974, με την τουρκική εισβολή και τη συνεχιζόμενη κατοχή να αποτελούν κατάφωρη και συνεχή παραβίαση του διεθνούς δικαίου και των αρχών της ίδιας της Ευρωπαϊκής Ένωσης. Παρά τα δεδομένα αυτά, η Κύπρος δεν παραιτήθηκε ποτέ από τον ευρωπαϊκό της προσανατολισμό. Και αυτό είναι που καθιστά ακόμα πιο επιτακτική - αλλά και δίκαιη - την πλήρη ένταξη μας στη Ζώνη Σένγκεν.

Η Ευρωπαϊκή Ένωση έχει ήδη εκφράσει την πολιτική και τεχνική της στήριξη προς την Κυπριακή Δημοκρατία στην κατεύθυνση αυτή. Ένα επιπρόσθετο χαρακτηριστικό της περίπτωσης μας είναι η απουσία χερσαίων συνόρων με άλλα κράτη-μέλη, κάτι που στο παρελθόν έθετε την Κύπρο σε χαμηλότερη προτεραιότητα. Σήμερα, όμως, αυτό δεν θεωρείται εμπόδιο. Η αξιολόγηση επικεντρώνεται, πλέον, στην αποτελεσματική διαχείριση των θαλάσσιων και εναέριων συνόρων, καθώς και στην ενίσχυση των ελέγχων στην Πράσινη Γραμμή. Στο πλαίσιο αυτό, ήδη εφαρμόζονται μέτρα: ενίσχυση των μηχανισμών επιτήρησης, αξιοποίηση της τεχνολογίας, επαρκής στελέχωση των αρμόδιων υπηρεσιών.

**Φίλες και φίλοι,**

Γνωρίζουμε λοιπόν καλά - και το απέδειξαν οι περιπτώσεις της Βουλγαρίας και της Ρουμανίας - ότι η πορεία προς τη Ζώνη Σένγκεν δεν είναι μόνο τεχνική. Είναι και πολιτική. Και για αυτόν ακριβώς τον λόγο, είναι δική μας ευθύνη να εντείνουμε τη διπλωματική μας παρουσία. Να διασφαλίσουμε πως οι εταίροι μας είναι απολύτως ενημερωμένοι. Ότι γνωρίζουν πως η Κυπριακή Δημοκρατία είναι έτοιμη, αξιόπιστη, αποφασισμένη. Ότι υπερασπίζεται με συνέπεια τις αρχές και τις αξίες της Ευρωπαϊκής Ένωσης - ακόμη και στις πιο δύσκολες συνθήκες.

Και είμαι βέβαιη: όταν έρθει η ώρα της απόφασης, η Κύπρος θα έχει δίπλα της εκείνους που αναγνωρίζουν την προσήλωση της χώρας μας στο ευρωπαϊκό κεκτημένο. Γιατί η ένταξη μας στη Ζώνη Σένγκεν δεν είναι απλώς ένα δικαίωμα. Είναι η φυσική συνέχεια της στρατηγικής μας επιλογής να είμαστε παρόντες. Να είμαστε παρόντες ισότιμα, υπεύθυνα και με αυτοπεποίθηση στον σκληρό πυρήνα της Ευρωπαϊκής Ένωσης.

Φίλες και φίλοι - Σε κάθε κρίσιμη καμπή της σύγχρονης ιστορίας του τόπου μας, ο Δημοκρατικός Συναγερμός ήταν η πολιτική δύναμη που έθεσε τον ευρωπαϊκό προσανατολισμό της Κύπρου στο επίκεντρο των εθνικών μας επιλογών. Ήμασταν εμείς που οδηγήσαμε τη χώρα στην Ευρωπαϊκή Ένωση το 2004. Ήμασταν εμείς που δώσαμε μορφή και περιεχόμενο στον δυτικό προσανατολισμό της Κυπριακής Δημοκρατίας - σταθερά, υπεύθυνα, με καθαρή πυξίδα.

Σήμερα, με την ίδια αποφασιστικότητα, στηρίζουμε και προωθούμε την ένταξη της Κύπρου στη Ζώνη Σένγκεν. Για εμάς, είναι το φυσικό επόμενο στάδιο της ευρωπαϊκής μας πορείας. Είναι μια επιλογή με στρατηγικό βάθος και μακροπρόθεσμη σημασία. Γι’ αυτό και ως Δημοκρατικός Συναγερμός δηλώνουμε ότι θα παρέχουμε όλη την πολιτική στήριξη που απαιτείται για να γίνει το όραμα αυτό πράξη. Ήδη, η σημερινή εκδήλωση επιβεβαιώνει ότι υπάρχει ευρεία πολιτική και κοινωνική συναίνεση γύρω από τη σημασία αυτής της επιλογής. Και αυτό μας οπλίζει με ακόμη μεγαλύτερη ευθύνη αλλά και αποφασιστικότητα. Με σκληρή δουλειά, με μεθοδικότητα και με συλλογική προσπάθεια, μπορούμε να υπερβούμε τα εμπόδια και να φτάσουμε στο τελικό βήμα.

Θα το πράξουμε, γιατί θέλουμε μια Κύπρο πιο ασφαλή, πιο σύγχρονη, πιο ισχυρή. Θα το πράξουμε, γιατί πιστεύουμε σε μια οικονομία ακόμη πιο δυναμική και σε έναν ρόλο για την Κύπρο ως γέφυρα σταθερότητας και συνεργασίας μεταξύ Ευρώπης και Ανατολικής Μεσογείου. Και πάνω απ’ όλα, γιατί πιστεύουμε βαθιά στην ευρωπαϊκή μας ταυτότητα και γνωρίζουμε ότι το μέλλον της Κύπρου είναι άρρηκτα συνδεδεμένο με το μέλλον της Ευρώπης.

Σας ευχαριστώ θερμά.